Kukuriku koalicija
Kukuriku koalicija je kolokvijalni naziv za predizbornu koaliciju hrvatskih političkih stranaka lijevog centra osnovanu 2010. godine, odnosno prije redovnih izbora za Sabor zakazanih za 2011. godinu. Njen službeni naziv je bio Savez za promjene, ali je njegovu upotrebu 7. oktobra 2011. zabranilo Državno izborno povjerenstvo. U hrvatskoj javnosti se, međutim, udomaćio izraz Kukuriku koalicija, koji je ime dobio po istoimenom restoranu u gradu Kastav gdje su čelnici stranaka sklopili načelni sporazum; iz istog razloga se ponekad koristi i izraz Kastavska koalicija. Formalni sporazum o koaliciji je potpisan 23. oktobra 2010. Kukuriku koaliciju čine sljedeće četiri stranke: Socijaldemokratska partija Hrvatske; Hrvatska narodna stranka - Liberalni demokrati; Istarski demokratski sabor; Hrvatska stranka umirovljenika.